text: DF: Kun dansk-talende skal stemme
  03 november 2013 kl. 10.20
  Dansk Folkeparti i Horsens mener, at man ikke skal have stemmeret, hvis man ikke kan tale dansk.
  Det er Ib Christensen, formand Dansk Folkeparti i Horsens, der kommer med udtalelsen i Horsens Folkeblad.
  Anledningen er et valgmøde på Horsens Ny Teater på tirsdag.
  Det foregår på engelsk, fordi udenlandske studerende på VIA University College deltager i mødet.
  De har stemmeret, men ikke taler dansk.
  - Der mener vi så, at de slet ikke burde have stemmeret. Vi går ind for en ændring af reglerne, så det kun er danske statsborgere, som har stemmeret ved valget, siger lokalformanden.
  Dansk Folkeparti deltager ikke i mødet, fordi det foregår på engelsk.
  - Her i Danmark taler vi dansk, og derfor deltager vi ikke i arrangementer, som foregår på fremmedsprog, siger Ib Christensen til Horsens Folkeblad.
  